AH รูดกว่า 6% สวนโบรกฯแนะ”ซื้อ”คาดผลงานยังสดใสรับยอดผลิตรถยนต์ขยายตัว
AH รูดกว่า 6% สวนโบรกฯแนะ"ซื้อ"คาดผลงานยังสดใสรับยอดผลิตรถยนต์ขยายตัว โดยล่าสุด ณ เวลา 15.21 น. อยู่ที่ 33 บาท ลบ 2.25 บาท หรือ 6.38% สูงสดที่ 35 บาท ต่ำสุดที่ 33 บาท ด้วยมูลค่าซื้อขาย 36.56 ล้านบาท
6 ธ.ค. 2560

ผู้สื่อข่าวรายงานว่า ราคาหุ้น บริษัท อาปิโก ไฮเทค จำกัด (มหาชน) หรือ AH ล่าสุด ณ เวลา 15.21 น. อยู่ที่ 33 บาท ลบ 2.25 บาท หรือ 6.38% สูงสดที่ 35 บาท ต่ำสุดที่ 33 บาท ด้วยมูลค่าซื้อขาย 36.56 ล้านบาท ขณะที่ดัชนีตลาดหุ้นไทยโดยรวมลบ 0.59%

อย่างไรก็ตามแม้ราคาหุ้นปรับตัวลดลงในช่วงบ่ายวันนี้ แต่โบรกฯยังคงแนะนำ “ซื้อ” เนื่องจากคาดว่าปีหน้าผลประกอบการเติบโตสดใส
ด้าน บล.บัวหลวง ระบุในบทวิเคราะห์ แนะนำ “ซื้อ” ราคาเป้าหมาย 42.50 บาท/หุ้น หลังจากที่ได้เข้าร่วมงาน Opportunity Day ของ AH ที่ตลาดหลักทรัพย์เมื่อวันจันทร์ที่ผ่านมา มีมุมมองเชิงบวกต่อยอดขายของ AH และภาพรวมกลุ่มอุตสาหกรรมยานยนต์ โดยมองว่าการผลิตรถยนต์จะขยายตัวนับตั้งแต่ไตรมาส 4/60 เป็นต้นไป หนุนโดยอุปสงค์ภายในประเทศ
โดยยิ่งไปกว่านั้นอัตรากำไรขั้นต้นคาดว่าจะขยายตัวสูงขึ้นเนื่องจากยอดขายที่ปรับตัวสูงขึ้นกอปรกับประสิทธิภาพในการผลิตที่ดีขึ้น เพื่อสะท้อนคาดการณ์ของอัตรากำไรขั้นต้นที่สูงขึ้น จึงปรับเพิ่มคาดการณ์กำไร 5% ในปี 2561 และ 12% ในปี 2562 ราคาเป้าหมายปี 2561 ปรับตัวสูงขึ้นจาก 40.50 มาอยู่ที่ 42.50 อ้างอิงจาก PER ที่ 12 เท่า
ขณะที่ผู้บริหารเชื่อว่าการเติบโตของยอดขายปี 2561 จะเติบโตมากกว่าอุตสาหกรรมที่คาดว่าจะขยายตัว 3-5% ทั้งนี้ AH คาดว่าปี 2560 อุตสาหกรรมยานยนต์ไทยจะผลิตรถยนต์ 1.95 ล้านคัน ทรงตัวจากช่วงเดียวกันเมื่อปีก่อน และคาดว่าในปี 2561 จะอยู่ประมาณ 2.0-2.2 ล้านคัน โดยการคาดการณ์การเติบโตของรายได้ของ AH นั้นสอดคล้องกับประมาณการณ์ของเรา
อีกทั้งคาดว่าการเติบโตของยอดขายปี 2561จะอยู่ที่ 7% จากช่วงเดียวกันเมื่อปีก่อน หนุนโดยการผลิตชิ้นส่วนรถยนต์ (จากการเติบโตของยอดขายภายในประเทศ Y เนื่องจากลูกค้าของ AH มีการเปิดตัวรถรุ่นใหม่กอปรกับจะเปิดตัวเคมเปญใหม่เพื่อกระตุ้นยอดขาย) ยิ่งไปกว่านั้นธุรกิจดีลเลอร์รถยนต์ในประเทศไทยและมาเลย์เซียคาดว่าจะขยายตัว
ทั้งนี้หากบริษัทสามารถทำยอดขายปี 2561 ได้มากกว่า 7% จะส่งผลให้เกิดอัพไซด์ต่อประมาณการกำไรในปีหน้า สำหรับการฟื้นตัวของอุตสาหกรรมยานยนต์ไทยกอปรกับคำสั่งซื้อที่เพิ่มขึ้นจากลูกค้ารายเดิมเนื่องจากมีการออกรถรุ่นใหม่จะหนุนการเติบโตของยอดขายซึ่งจะก่อให้เกิดการประหยัดต่อขนาด
นอกจากนี้ ยิ่งไปกว่านั้น AH ยังมีแผนที่จะปรับปรุงประสิทธิภาพในการผลิตและลดค่าใช้จ่ายต่อหน่วย ซึ่งผู้บริหารคาดว่าจะเห็นผลในปีหน้า ทั้งนี้จึงปรับเพิ่มคาดการณ์อัตรากำไรขั้นต้นจากเดิม 6.3% มาอยู่ที่ 6.5% สำหรับปี 2561 และจาก 6.6% มาอยู่ที่ 6.8% ในปี 2562